KIRJALLINEN KYSYMYS P-3175/00 esittäjä(t): Mariotto Segni (UEN) komissiolle. Lampaiden bluetongue-tauti.



Virallinen lehti nro 163 E , 06/06/2001 s. 0052 - 0053



KIRJALLINEN KYSYMYS P-3175/00 esittäjä(t): Mariotto Segni (UEN) komissiolle (4. lokakuuta 2000) Aihe: Lampaiden bluetongue-tauti Sardinian karjatalous on tukalassa tilanteessa lampaiden bluetongue-taudin huolestuttavan leviämisen vuoksi. Tauti saattaa aiheuttaa huomattavia vahinkoja lampaankasvattajille ja vaarana on myös viruksen tarttuminen luonnonvaraiseen eläimistöön. Viruksen leviäminen on ollut valtavan nopeaa ja se on vaarassa levitä lähiaikoina muillekin EU:n alueille kuten Korsikaan. Yli 33 000 lammasta on jo lopetettu. Aikaisemmin komissio on antanut EMOTR:in eläintautien hätärahastosta tukea tämäntyyppisistä vitsauksista kärsineille alueille. Tuki on kattanut epidemioista johtuvien haittojen rajoittamisen, rokotusten löytämiseksi tehtävän tieteellisen tutkimuksen ja eläinten lopettamisesta johtuvien vahinkojen korvaamisen karjankasvattajille. Sardinia on nyt hätätilanteessa. - Mitä konkreettisia aloitteita komissio on harkinnut viruksen pysäyttämiseksi? - Mihin toimiin se aikoo ryhtyä eläinten lopettamisesta johtuvien taloudellisten tappioiden, saamatta jäävien tulojen ja uuden karjan hankintakustannusten korvaamiseksi? - Miten se aikoo tasapainottaa juusto- ja lampaanlihamarkkinat? - Miten komissio aikoo tukea tieteellistä tutkimusta, jotta vältettäisiin korvaamattomat tuhot koko EU:n alueella? David Byrnen komission puolesta antama vastaus (10. marraskuuta 2000) Komissiolle on ilmoitettu bluetongue-epidemiasta, joka on raivonnut Sardiniassa elokuun 2000 lopusta alkaen. Bluetongue-tautia havaittiin jälleen lähes 20 vuoden poissaolon jälkeen Euroopan unionin alueella vuonna 1998 Rhodoksen saarella. Vuoden 1999 aikana tauti levisi laajalle alueelle Kreikassa ja myös Etelä-Bulgariaan. Saman vuoden 1999 lopussa havaittiin tautipesäkkeitä Tunisiassa. Tämän tilanteen vuoksi komissio on tehnyt useita aloitteita sekä lainsäädännön että tutkimuksen alalla. Lainsäädännön alalla neuvostolle on esitetty viime vuonna ehdotus neuvoston direktiiviksi lampaan bluetongue-taudin torjunta- ja hävittämistoimenpiteitä koskevista erityissäännöksistä(1). Tämä teksti on tarkoitus hyväksyä lähiaikoina Ranskan puheenjohtajakaudella. Niiden toimenpiteiden osalta, jotka mahdollistavat epidemian leviämisen estämisen nykyisten tartunnan saaneiden alueiden ulkopuolelle, on annettu tartunnalle alttiisiin lajeihin kuuluvien eläinten liikkumisen rajoittamista koskevia säännöksiä. Yhteisön osallistumista Sardinian epidemian aiheuttamien tappioiden korvaamisen rahoitukseen tarkastellaan tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(2) mukaan saman menettelyn mukaisesti kuin joka hyväksyttiin Kreikan osalta samanlaisessa tilanteessa. Tutkimuksen alalla tiedekomitealta kysyttiin hyödyistä, joita olisi rokotuksen aloittamisesta ainoalla nykyisin markkinoilla saatavilla olevalla rokotteella, joka on eteläafrikkalaisen laboratorion kehittämä heikennetty rokote. Tässä oleellisessa kysymyksessä komitea oli sen puolesta, että rokotuksia annetaan eteläafrikkalaisella rokotteella, koska tauti pysyy paikallisena sellaisen riittävän pitkän kylmän vuodenajan puuttumisen vuoksi, joka keskeyttäisi taudin etenemisen. Tämän lausunnon perusteella komissio perusti kaksi rokotepankkia, jotka vastaavat Kreikan tilannetta (kolme serotyyppiä) ja Länsi-Euroopan eteläosan tilannetta (yksi serotyyppi). Lisäksi komitea toivoi, että Etelä-Afrikassa kaupan pidetyn rokotteen tutkimukset saataisiin päätökseen, varsinkin sen käytöstä niillä lajeilla, joille sitä ei alun perin ole tarkoitettu (naudat ja vuohet). Tätä varten komissio esitti tarjouspyynnön, jotta asiasta kiinnostuneet elimet tekisivät asiaa koskevia ehdotuksia. Komitea ehdotti, että uuden sukupolven rokotteiden tutkimuksia kannustettaisiin ja että tätä varten saataisiin julkisia varoja. Komissio sitoutuu tässä suhteessa tukemaan kaikkea tutkimusohjelmia koskevaa kysyntää, joka helpottaisi uuden rokotteen kehittämistä ja markkinoille saattamista aiheuttamatta haittaa Etelä-Afrikassa kaupan pidetylle heikennetylle rokotteelle. Lopuksi komissio hyväksyi tärkeän tutkimushankkeen Välimerta ympäröivän alueen, joka oli elokuussa 2000 tartuntavaaran etulinja, taudinkantajapopulaatioita koskevien käytettävissä olevien tietojen saattamiseksi ajan tasalle. Komissio on siis pyrkinyt löytämään kaikki keinot, jotka saattaisivat antaa vastauksen tämän huolestuttavan ja ennen kokemattoman epidemian aiheuttamiin kysymyksiin. Italian viranomaisten kanssa on pyritty kaikin tavoin vastaamaan parhaalla mahdollisella tavalla Sardinian lampaankasvattajien kohtaamaan tilanteeseen. Tämän vuoksi komissio tekee arvioinnin taudin vaikutuksista lammasalalla. Lampaan- ja vuohenliha-alan yhteisestä markkinajärjestelystä annetun asetuksen (EY) N:o 2467/98(3) 21 artiklan mukaisesti poikkeustoimenpiteitä voidaan toteuttaa niiden markkinoiden tukemiseksi, joihin eläintautien leviämisen torjuntatoimenpiteistä mahdollisesti aiheutuvien vapaan liikkuvuuden rajoitukset vaikuttavat. (1) EYVL C 342 E, 30.11.1999. (2) EYVL L 224, 18.8.1990. (3) EYVL L 312, 20.11.1998.